## Predkladacia správa

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov ako iniciatívny materiál.

Cieľom predkladaného materiálu je precizovať definíciu základného pojmu európskej referenčnej ceny lieku; umožniť aplikovať zmeny v Zozname zdravotníckych pomôcok na mieru; upraviť podmienky pri ktorých môže byť pomer úhrady zdravotnej poisťovne a doplatku poistenca za liek, zdravotnícku pomôcku alebo dietetickú potravinu zmenený. Udržať stabilitu systému verejného zdravotného poistenia.

Dôvodom skráteného medzirezortného konania je, aby sa čo v najskoršom možnom termíne pristúpilo k šetreniu verejných zdrojov. Ide o zavedenie nástrojov liekovej politiky na zabezpečenie dlhodobej udržateľnosti systému verejného zdravotného poistenia z verejných zdrojov.

Vzhľadom na dĺžku legislatívneho procesu sa navrhuje termín účinnosti 1. január 2020.

Návrh zákona sa na rokovanie predkladá bez rozporov.

Návrh zákona nie je predmetom vnútrokomunitárneho pripomienkového konania.